Helsingin keskustassa, osoitteessa Fredrikinkatu 55 palaa ullakkokerroksessa. Paikalla on kymmenen Helsingin pelastuslaitoksen yksikköä sammuttamassa paloa.

Tulipalon sammutustyöt ovat sulkeneet Fredrikinkadun Helsingin ydinkeskustassa, kertoo Helsingin poliisi Twitterissä. (siirryt toiseen palveluun)

Helsingin pelastuslaitoksen mukaan kohteessa on ullakkopalo, jota on sammuttamassa useita yksiköitä.

Paikalla oleva pelastuslaitoksen päivystävä palomestari arvioi, että palo on saanut alkunsa alempaa rakennuksen toimistotiloista ja levinnyt siitä ullakolle. Palo saatiin pelastuslaitoksen mukaan rajattua alkuillasta. Sammutustyöt ja palon jälkiraivaukset kestävät pelastuslaitoksen mukaan vielä pitkälle iltaan.

Pelastuslaitoksen mukaan palosta ei ole suoraa vaaraa sivullisille. Kukaan ei ole loukkaantunut palossa.

Fredrikinkatu on poikki väliltä Kansakoulunkatu–Eerikinkatu.

Paikalla ollut Ylen toimittaja Riikka Tujula kertoo, että savun haju on paikalla voimakas.

– Savua tuli paljon ja savun haju oli voimakas myös noin kolmensadan metrin päässä, missä itse olin. Lähempänä paloa sijaitsevien liiketilojen ikkunoissa näkyi lappuja, joissa kerrottiin liikkeiden olevan suljettuja savun takia, hän kertoo.

Mikko Rita / Yle